Diari Oficial de la Generalitat Valenciana


Sumari del DOGV 3126, del 20-11-1997 (1997/11170)

ORDRE de 29 d'octubre de 1997, de la Conselleria d'Agricultura, Pesca i Alimentació, per la qual s'estableix el contingut dels cursos de formació en Producció Integrada.
-------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1997/10/29/(1)/dof/vci/html**

### Dades del document

Número de DOGV
:   3126

Data del DOGV
:   20-11-1997

Secció del DOGV
:   DISPOSICIONS GENERALS

Número del document
:   1997/11140


Data del document
:   29-10-1997

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Correcció d'errades

Anàlisi jurídica

3800 ORDRE de 29 d'octubre de 1997, de la Conselleria d'Agricultura, Pesca i Alimentació, per la qual s'estableix el contingut dels cursos de formació en Producció Integrada. [97/X11548]
  
En el Decret 121/1995, de 19 de juny, del Govern Valencià, sobre valoració de productes agraris obtinguts amb tècniques d'agricultura integrada (DOGV núm. 2.543, de 4 de juliol), s'exigeix, per a l'autorització administrativa de la utilització del logotip de "Producció Integrada" en l'etiquetatge dels productes obtinguts i elaborats amb aquesta tècnica, que els responsables tècnics de les explotacions tinguen uns coneixements bàsics mínims de la producció integrada. Així mateix, s'exigeix a les entitats col·laboradores de la Conselleria d'Agricultura, Pesca i Alimentació que disposen de personal qualificat en la vigilància, control i certificació de la producció integrada per al seu reconeixement com a tals.
  
L'Ordre de 23 de maig de 1997, de la Conselleria d'Agricultura, Pesca i Alimentació, sobre reglamentació de les produccions obtingudes amb tècniques d'agricultura integrada i de les condicions d'autorització de les entitats de control i certificació (DOGV núm. 3.006, de 4 de juny), ha concretat aquestes exigències de qualificació en la superació dels cursos de formació sobre Producció Integrada corresponents, organitzats o homologats per aquesta conselleria.
  
Cal, per tant, i amb aquesta finalitat es produeix aquesta ordre, regular el contingut mínim d'aquests cursos, atenent els diferents supòsits, d'acord amb els destinataris: responsables tècnics d'explotacions agràries, responsables tècnics d'empreses elaboradores i envasadores, personal tècnic de les entitats de control i certificació i personal tècnic de les agrupacions de defensa vegetal (ADV).
  
En el cas dels cursos adreçats als responsables tècnics de les explotacions agràries, eventualment els mateixos agricultors titulars d'elles, es considera que l'accés als cursos de formació en Producció Integrada requereix uns coneixements generals previs en agricultura, acreditats almenys amb el títol d'agricultor qualificat regulat per l'Ordre de 10 de març de 1994, de la Conselleria d'Agricultura, Pesca i Alimentació (DOGV núm. 2.242, de 8 d'abril).
  
D'altra banda, en la programació dels cursos és ineludible considerar la situació del personal tècnic, amb la titulació d'enginyer agrònom o d'enginyer tècnic agrícola, que ja té adquirida una formació qualificada en matèria d'agricultura integrada com a conseqüència de la superació dels cursos fets per la Federació de Cooperatives Agràries Valencianes o del Màster de Protecció de Cultius de la Universitat Politècnica de València. Pel que fa a l'Ordre de 19 d'abril de 1990, de la Conselleria d'Agricultura i Pesca, per la qual es regulen les agrupacions de defensa vegetal, aquests cursos van ser reconeguts per la Resolució de 31 de maig de 1991, del director general de Producció i Indústries Agràries (DOGV núm. 1.591, de 22 de juliol), cosa que justifica ara la previsió d'un règim especial de convalidació d'aquests cursos, amb la superació d'un curs de reciclatge que actualitze els coneixements sobre la normativa reguladora de la producció integrada.
  
D'acord amb això, en l'exercici de la competència que se m'atribueix en l'article 35.e) de la Llei 5/1983, de 30 de desembre, de Govern Valencià, en relació amb el Decret 121/1995 citat,
  
ORDENE
  
Article 1
  
1. El curs de formació sobre Producció Integrada que hauran de superar els agricultors i responsables tècnics de les explotacions agràries, com a requisit per a la concessió a aquests agricultors o altres empreses productores de l'autorització per a la utilització del logotip de "Producció Integrada", segons el que s'exigeix en l'article 5.2 de l'Ordre de 23 de maig de 1997, de la Conselleria d'Agricultura, Pesca i Alimentació, serà el "Curs bàsic sobre Producció Integrada", en l'especialitat corresponent al tipus de cultiu que es realitze a l'explotació agrària corresponent.
  
2. Aquest "Curs bàsic sobre Producció Integrada" tindrà el contingut que es determina en l'annex I d'aquesta ordre, adaptat en els temes III al IX a cadascuna de les cinc especialitats següents, atenent el grup de cultius que en constituïsca l'objecte:
  
Cítrics
  
Fruiters
  
Hortícoles
  
Vinyes
  
Altres cultius.
  
3. L' agricultor o responsable tècnic que haja superat una de les especialitats podrà cursar-ne una altra de diferent, amb exempció dels temes I, II i X, comuns a totes elles.
  
Article 2
  
El curs de formació sobre Producció Integrada que hauran de superar els responsables tècnics de les empreses elaboradores i envasadores, com a condició per a l'autorització a aquestes de la utilització del logotip de "Producció integrada", exigida per l'article 6.2 de l'Ordre de 23 de maig de 1997, serà l'anomenat "Curs específic per a responsables tècnics d'empreses envasadores i elaboradores", amb el contingut que s'especifica en l'annex 2 d'aquesta ordre.
  
Article 3
  
El personal tècnic amb titulació d'enginyer agrònom o d'enginyer tècnic agrícola de les entitats de control i certificació en producció integrada complirà el requisit de qualificació exigit en l'article 10.2.2 de l'Ordre de 23 de maig de 1997, amb la superació del "Curs bàsic sobre producció integrada" en totes les especialitats.
  
Article 4
  
1. El personal tècnic de les agrupacions de defensa vegetal, amb la titulació d'enginyer agrònom o d'enginyer tècnic agrícola, complirà la condició de qualificació, d'acord amb l'article 7 de l'Ordre de 19 d'abril de 1990, de la Conselleria d'Agricultura, Pesca i Alimentació, per la qual es regulen aquestes agrupacions, i amb l'article 5.3 de l'Ordre de 23 de maig de 1997, mitjançant la superació del "Curs per a tècnics d'agrupacions de defensa vegetal (ADV)", amb el contingut que s'especifica en l'annex III d'aquesta ordre.
  
2. Aquest curs qualifica també els tècnics que el superen per a la realització de les funcions de responsable tècnic d'explotacions agràries i d'empreses envasadores i elaboradores, com també de tècnic d'entitat de control i certificació, a què es fa referència en els articles anteriors, i s'entén complida la condició de formació en producció integrada establida en els articles 5.2, 6.2 i 10.2.2 de l'Ordre de 23 de maig de 1997.
  
Article 5
  
Els tècnics que hagen superat els cursos sobre protecció o producció integrada organitzats per la Federació de Cooperatives Agràries de la Comunitat Valenciana en els anys 1989, 1990, 1992, 1993, 1994, 1995, 1996 i 1997, o hagen obtingut el títol de Màster en Protecció de Cultius de la Universitat Politècnica de València, es considera que compleixen els requisits de formació exigits en els articles 5.2, 6.2 i 10.2.2 de l'Ordre de 23 de maig de 1997, sempre que superen el "Curs de reciclatge", el contingut del qual s'especifica en l'annex IV d'aquesta ordre.
  
DISPOSICIÓ ADDICIONAL
  
Es modifica el segon paràgraf de l'article 5 de l'Ordre de 23 de maig de 1997, de la Conselleria d'Agricultura, Pesca i Alimentació, sobre reglamentació de les produccions obtingudes per tècniques d'agricultura integrada i de les condicions de les entitats de control i certificació, i se'n substitueix la redacció per la següent:
  
"Que el seu responsable tècnic haja superat el corresponent curs de formació sobre Producció Integrada, organitzat o homologat per la Conselleria d'Agricultura, Pesca i Alimentació, amb la possessió prèvia del títol d'agricultor qualificat o equivalent; de formació professional, branca agrària; d'enginyer tècnic agrícola o d'enginyer agrònom".
  
DISPOSICIONS FINALS
  
Primera
  
El director general d'Investigació, Desenvolupament Tecnològic i Sanitat Vegetal dictarà les disposicions necessàries per a l'aplicació d'aquesta ordre.
  
Segona
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
València, 29 d'octubre de 1997
  
La consellera d'Agricultura, Pesca i Alimentació,
  
MARIA ÀNGELS RAMÓN-LLIN I MARTÍNEZ


Còpia Permalink ELI